Il-Kunsill approva konklużjonijiet li jibnu fuq it-tagħlimiet meħuda mill-pandemija attwali u li jkopru erba' oqsma importanti. It-titjib tal-maniġġar ta' kriżijiet mill-UE Il-Kunsill jieħu nota tal-ħtieġa ġenerali li jissaħħu l-maniġġar u t-tħejjija għall-kriżijiet tal-Unjoni billi jissaħħaħ il-qafas tas-sigurtà tas-saħħa tal-UE u jissottolinja l-ħtieġa li jissaħħaħ aktar l-iskambju ta' informazzjoni dwar miżuri ta' sorveljanza nazzjonali u dawk fl-UE, u jappella lill-Kummissjoni biex tivvaluta l-ħtieġa għal aktar mekkaniżmi effettivi tat-traċċar tal-kuntatti fir-rigward tal-modi kollha tat-trasport. L-iżgurar tal-provvista ta' prodotti mediċinali Il-Kunsill jistieden lill-Kummissjoni biex issaħħaħ l-għodod eżistenti fil-livell tal-UE sabiex tinġabar informazzjoni dwar il-katina tal-provvista kollha, bħal sorsi ta' provvista, siti ta' manifattura globali għal ingredjenti farmaċewtiċi attivi (API) u sustanzi farmaċewtiċi oħra. Huwa jistieden ukoll lill-Kummissjoni biex tesplora l-possibbiltajiet kif tiffaċilita l-manutenzjoni fl-UE u r-rilokazzjoni lejn l-UE tas-siti tal-manifattura tal-APIs għal prodotti mediċinali kritiċi. It-titjib tal-aċċess għad-data dwar is-saħħa u l-kondiviżjoni tagħha Filwaqt li jinnota li l-pandemija tal-COVID-19 uriet li d-data aggregata dwar is-saħħa tista' ssaħħaħ is-sorveljanza tal-mard infettiv, il-Kunsill jappella lill-Kummissjoni, lill-istati membri, u lill-partijiet ikkonċernati rilevanti kollha biex jikkollaboraw sabiex jinħoloq Spazju Ewropew tad-Data dwar is-Saħħa (EHDS) li jiffunzjona. L-EHDS ser jikkontribwixxi għall-użu u l-użu mill-ġdid transkonfinali tad-data dwar is-saħħa għal kura tas-saħħa aħjar, riċerka aħjar, kif ukoll tfassil tal-politika u attivitajiet regolatorji aħjar fis-saħħa. It-tisħiħ tar-rwol tal-UE fis-saħħa dinjija Il-Kunsill ifakkar fil-konklużjonijiet adottati fis-6 ta' Novembru 2020 dwar ir-rwol tal-UE fit-tisħiħ tad-WHO bħala l-awtorità ewlenija u ta' koordinazzjoni dwar is-saħħa globali. Il-konklużjonijiet ġew approvati permezz ta' proċedura bil-miktub. Konklużjonijiet tal-Kunsill dwar it-tagħlimiet meħuda rigward il-COVID-19 fil-qasam tas-saħħa Din ir-riżorsa bħalissa hi disponibbli biss bil-lingwa jew il-lingwi li ġejjin: Test tal-konklużjonijiet approvati tal-Kunsill u tar-Rappreżentanti tal-Gvernijiet tal-istati membri dwar ir-rwol tal-UE fit-tisħiħ tal-Organizzazzjoni Dinjija tas-Saħħa, 27 ta' Ottubru 2020 Il-pandemija tal-coronavirus COVID-19 u r-rispons tal-UE (informazzjoni ġenerali)